CELEX: 
Language: da
Date: 2021-05-27 00:00:00
Title: KOMMISSIONENS DELEGEREDE FORORDNING (EU) …/… om ændring af Europa-Parlamentets og Rådets forordning (EU) 2019/787 for så vidt angår hentydninger til forskriftsmæssige betegnelser for spiritus eller geografiske betegnelser for spiritus i beskrivelsen, præsentationen eller mærkningen af anden spiritus

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Forordning (EU) 2019/787 indeholder ikke krav om, at den forskriftsmæssige betegnelse for spiritus, der hentyder til en eller flere spirituskategorier eller geografiske betegnelser, skal optræde i det samme synsfelt som hentydningen. Denne delegerede retsakt har til formål at fastsætte betingelserne for mærkning af sådanne former for spiritus.
            
            
               Når der ikke findes et sådant krav, fremgår spiritussens faktiske karakter muligvis ikke tydeligt, og mærkningen kan foranledige forbrugerne til at tro, at hentydningen er den egentlige betegnelse for spiritussen. Dette kan i visse tilfælde føre til misbrug af omdømmet for den spiritus (spirituskategorien eller den geografiske betegnelse), hvis forskriftsmæssige betegnelse, der hentydes til, selv om den i så fald ikke længere ville opfylde kravene til fremstillingen som anført for hver spirituskategori i bilag I til forordning (EU) 2019/787 eller være i overensstemmelse med den relevante varespecifikation.
            
            
               2.HØRINGER FORUD FOR RETSAKTENS VEDTAGELSE
            
            
               En række medlemsstater har gjort Kommissionen opmærksom på, at fraværet af krav om angivelse af den forskriftsmæssige betegnelse for en spiritus i samme synsfelt som hentydningen til en eller flere former for spiritus svækker bestemmelserne om sidstnævnte.
            
            
               Der er gennemført høringer med deltagelse af eksperter fra alle 27 medlemsstater som forberedelse på eller i forbindelse med møderne i ekspertgruppen for Den Fælles Markedsordning for Landbrugsprodukter — Spiritus, der blev afholdt (virtuelt) den 13. oktober og 3. december 2020 og den 9. februar og 28. april 2021. Denne høringsproces førte til en bred konsensus om udkastet til delegeret forordning.
            
            
               Under den generelle offentlige høring, der blev gennemført i forbindelse med offentliggørelsen af udkastet til delegeret forordning på portalen for bedre regulering fra den 26. marts til den 23. april 2021, blev der også registreret konsensus. WTO-partnerne er blevet underrettet.
            
            
               3.JURIDISKE ASPEKTER AF DEN DELEGEREDE RETSAKT
            
            
               Retsgrundlaget for den delegerede retsakt er artikel 50, stk. 3, i forordning (EU) 2019/787, og den delegerede retsakt vedrører kun én bestemmelse, som Kommissionen har fået beføjelse til at ændre i medfør af nævnte stykke. Retsakten bør vedtages efter proceduren i artikel 46 i forordning (EU) 2019/787.
            
            
               Artikel 1: Denne artikel indeholder bestemmelser om, at den forskriftsmæssige betegnelse for en spiritus, der hentyder til betegnelsen for en spirituskategori eller en geografisk betegnelse for en spiritus, skal optræde i det samme synsfelt som hentydningen. Dette har til formål at forhindre, at forbrugerne vildledes om indholdet af den spiritus, der fremkommer af kombineringen. 
            
            
               Artikel 2: Denne artikel indeholder bestemmelser om en overgangsperiode, idet den muliggør, at spiritus, der berøres af nærværende forordning, og som blev mærket inden den 31. december 2022 i henhold til bestemmelserne i Europa-Parlamentets og Rådets forordning (EF) nr. 110/2008, fortsat kan bringes i omsætning, uden at skulle være ommærket.
            
            
               Artikel 3: I denne artikel fastsættes den samtidige anvendelse af den ændring, der er omhandlet i artikel 1, med de bestemmelser, som den henviser til (dvs. artikel 12, stk. 4, i forordning (EU) 2019/787), som i medfør af artikel 51, stk. 1, i forordning (EU) 2019/787 vil finde anvendelse fra den 25. maj 2021.
            
            
               KOMMISSIONENS DELEGEREDE FORORDNING (EU) …/…
            
            
               af 27.5.2021
            
            
               om ændring af Europa-Parlamentets og Rådets forordning (EU) 2019/787 for så vidt angår hentydninger til forskriftsmæssige betegnelser for spiritus eller geografiske betegnelser for spiritus i beskrivelsen, præsentationen eller mærkningen af anden spiritus
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) 2019/787 af 17. april 2019 om definition, beskrivelse, præsentation og mærkning af spiritus, brugen af betegnelser for spiritus i præsentation og mærkning af andre fødevarer, beskyttelse af geografiske betegnelser for spiritus, brugen af landbrugsethanol og landbrugsdestillater i alkoholholdige drikkevarer samt om ophævelse af forordning (EF) nr. 110/2008
                  1
               , særlig artikel 50, stk. 3, og
            
         
         
            
               ud fra følgende betragtninger:
            
            
               (1)Artikel 12, stk. 4, i forordning (EU) 2019/787 fastsætter bestemmelser om, hvordan hentydninger til de forskriftsmæssige betegnelser for spirituskategorier eller geografiske betegnelser for spiritus skal anføres i præsentationen og mærkningen af alkoholholdige drikkevarer.
            
            
               (2)Artikel 12, stk. 4, i forordning (EU) 2019/787 indeholder ikke krav om, at betegnelsen for den alkoholholdige drikkevare, der fremkommer, skal anføres i det samme synsfelt som hentydningen. Hvis betegnelsen for den alkoholholdige drikkevare optræder i et andet synsfelt end hentydningen, kan forbrugerne imidlertid foranlediges til at tro, at hentydningen er en del af betegnelsen for den alkoholholdige drikkevare, navnlig når den alkoholholdige drikkevare, der fremkommer, er en spiritus.
            
            
               (3)I visse tilfælde kan en sådan hentydning desuden føre til uretmæssigt brug af spirituskategoriers eller geografiske betegnelsers omdømme, idet disse, når de kombineres med andre fødevarer, der ikke er påkrævet eller tilladt i fremstillingen af dem, mister deres karakter og ikke længere må mærkes under henvisning dertil. Hvis disse betegnelser anføres på en fremtrædende måde i præsentationen og mærkningen af den spiritus, der hentyder til dem, kan dette således føre til misbrug af deres omdømme.
            
            
               (4)I henhold til artikel 7, stk. 1, litra a), i Europa-Parlamentets og Rådets forordning (EU) nr. 1169/2011
                  2
                må fødevareinformationen ikke være af en sådan art, at den vildleder, især med hensyn til fødevarens art og identitet. I henhold til artikel 9 i samme forordning skal den obligatoriske fødevareinformation, herunder varebetegnelsen for fødevaren, angives, og i henhold til artikel 13 i samme forordning skal den obligatoriske fødevareinformation anføres på et iøjnefaldende sted, således at den er let synlig, letlæselig og, hvis det er relevant, ikke kan slettes. 
            
            
               (5)I henhold til artikel 9 i forordning (EU) 2019/787 skal de præsentations- og mærkningskrav, der er fastsat i forordning (EU) nr. 1169/2011, anvendes på alkoholholdige drikkevarer, der fremkommer ved at kombinere spiritus med andre fødevarer. Med henblik på at sikre, at disse krav opfyldes bedst, navnlig hvad angår spiritus, der hentyder til andre former for spiritus, bør det kræves, at den forskriftsmæssige betegnelse for den spiritus, der fremkommer, anføres i det samme synsfelt som hentydningen til en spiritus. Dette bør ske, hver gang hentydningen angives i beskrivelsen, præsentationen eller mærkningen af en spiritus. Dette vil forebygge brugen af vildledende praksisser og sikre, at forbrugerne er korrekt informerede om den faktiske karakter af den spiritus, der fremkommer ved at kombinere spiritus med andre fødevarer.
            
            
               (6)Forordning (EU) 2019/787 bør derfor ændres.
            
            
               (7)Der bør fastsættes en overgangsperiode for anvendelsen af mærkningsbestemmelserne i nærværende forordning, således at spiritus mærket inden den 31. december 2022 i henhold til bestemmelserne i Europa-Parlamentets og Rådets forordning (EF) nr. 110/2008
                  3
                fortsat kan bringes i omsætning, uden at den kræves ommærket.
            
            
               (8)I overensstemmelse med artikel 51, stk. 3, i forordning (EU) 2019/787 og for at undgå enhver form for lovgivningsmæssigt tomrum bør denne forordning finde anvendelse med tilbagevirkende kraft fra den 25. maj 2021 —  
            
            
               VEDTAGET DENNE FORORDNING:
            
            
               Artikel 1
            
            
               I forordning (EU) 2019/787 affattes artikel 12, stk. 4, således:
            
            
               "4.
                     De i stk. 2 og 3 omhandlede hentydninger:
            
            
               (a)må ikke stå på samme linje som betegnelsen for den alkoholholdige drikkevare
            
            
               (b)skal være angivet med en skriftstørrelse, der ikke er større end halvdelen af den skriftstørrelse, der anvendes for den alkoholholdige drikkevares betegnelse, og, hvis der anvendes sammensatte udtryk, med en skriftstørrelse, der ikke er større end halvdelen af den skriftstørrelse, der anvendes for sådanne sammensatte udtryk i overensstemmelse med artikel 11, stk. 3, litra c), og
            
            
               (c)ledsages, i tilfælde hvor der optræder hentydninger i beskrivelsen, præsentationen eller mærkningen af spiritus, altid af den forskriftsmæssige betegnelse for spiritussen, som skal optræde i det samme synsfelt som hentydningen.".
            
            
               Artikel 2
            
            
               Spiritus, som ikke opfylder kravene i artikel 12, stk. 4, litra c), i forordning (EU) 2019/787 som ændret ved nærværende forordning, men som opfylder kravene i forordning (EF) nr. 110/2008, og som blev mærket inden den 31. december 2022, kan fortsat bringes i omsætning, indtil lagrene er opbrugt.
            
            
               Artikel 3 
            
            
               Denne forordning træder i kraft på tredjedagen efter offentliggørelsen i Den Europæiske Unions Tidende.
            
         
         
            
               Den finder anvendelse fra den 25. maj 2021.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 27.5.2021.
            
            
               
                     På Kommissionens vegne
               
               
                     Formand
                     Ursula VON DER LEYEN
               
            
            
               
                     
               
            
         
         
            
                  
                     (1)
                  
                        EUT L 130 af 17.5.2019, s. 1.
               
               
                  
                     (2)
                  
                        Europa-Parlamentets og Rådets forordning (EU) nr. 1169/2011 af 25. oktober 2011 om fødevareinformation til forbrugerne, om ændring af Europa-Parlamentets og Rådets forordning (EF) nr. 1924/2006 og (EF) nr. 1925/2006 og om ophævelse af Kommissionens direktiv 87/250/EØF, Rådets direktiv 90/496/EØF, Kommissionens direktiv 1999/10/EF, Europa-Parlamentets og Rådets direktiv 2000/13/EF, Kommissionens direktiv 2002/67/EF og 2008/5/EF og Kommissionens forordning (EF) nr. 608/2004 (EUT L 304 af 22.11.2011, s. 18).
               
               
                  
                     (3)
                  
                        Europa-Parlamentets og Rådets forordning (EF) nr. 110/2008 af 15. januar 2008 om definition, betegnelse, præsentation og mærkning af samt beskyttelse af geografiske betegnelser for spiritus og om ophævelse af Rådets forordning (EØF) Nr. 1576/89 (EUT L 39 af 13.2.2008, s. 16).